**Eemeli Räsänen** (s. 6. maaliskuuta 1999 Joensuu) on suomalainen jääkiekkopuolustaja, joka pelaa Ruotsin toiseksi korkeimmalla sarjatasolla HockeyAllsvenskan-joukkue Tingsryds AIF:ssa.

Ura
---

### Seuraura

#### Juniorivuodet

Räsänen on Jokipoikien kasvatti. Sioux City Musketeers varasi hänet 194. pelaajana USHL:n varaustilaisuudessa 2015, mutta Räsänen teki kuitenkin saman vuoden kesäkuussa kolmivuotisen SM-liigasopimuksen Porin Ässien kanssa. 16-vuotias Räsänen pelasi kauden 2015–2016 lopulta suurimmaksi osaksi seuran B-nuorissa ja hän sai tililleen myös neljä ottelua A-nuorissa.

OHL-joukkue Kingston Frontenacs varasi Räsäsen 113. pelaajana CHL:n varaustilaisuudessa 2016. Hän siirtyi joukkueeseen kaudeksi 2016–2017, jolloin Räsänen oli tehoilla 6+33=39 Frontenacsin neljänneksi paras pistemies. Hänet valittiin kauden päätteeksi OHL:n ensimmäiseen tulokkaiden tähdistökentälliseen. Räsänen pelasi kauden aikana myös CHL Top Prospects Gamessa.

Toronto Maple Leafs varasi Räsäsen toisella kierroksella 59. pelaajana NHL:n varaustilaisuudessa 2017. Hän nousi kaudella 2017–2018 Kingston Frontenacsin OHL-joukkueen varakapteeniksi ja oli joukkueen tehokkain puolustaja tehoilla 5+28=33.

#### KHL-vuodet Jokereissa 2018–2020

Kaudeksi 2018–2019 Räsänen palasi Suomeen ja siirtyi kaksivuotisella sopimuksella KHL-joukkue Jokereihin. Hän sai tililleen ensimmäisen miesten pääsarjaottelunsa runkosarjan avauskierroksella 3. syyskuuta 2018 kiinalaista Kunlun Red Staria vastaan. Räsänen merkittiin Jokereiden seitsemänneksi puolustajaksi, mutta hän jäi ottelussa lopulta kuitenkin ilman peliaikaa. Räsänen sai ensimmäiset jääaikansa KHL:ssä kauden kolmannessa ottelussa 7. syyskuuta 2018 vieraissa Admiral Vladivostokia vastaan. Hänet merkittiin jälleen Jokereiden seitsemänneksi puolustajaksi, mutta Räsänen sai ottelussa jääaikaa 11.45 minuuttia. KHL-uransa avausmaalin hän teki kolmannessa pelaamassaan ottelussa 17. syyskuuta 2018 Traktor Tšeljabinskiä vastaan. Räsänen keräsi Jokereiden 8–0-murskavoittoon päättyneestä ottelusta teholukeman +3. Hän pelasi alkukaudella loukkaantumisen vuoksi vain kuusi ottelua, kunnes tammikuussa 2019 Räsänen siirtyi hakemaan pelituntumaa Mestis-joukkue Kiekko-Vantaan vahvuuteen. Hän pelasi kauden aikana Jokereissa 12 runkosarja- ja yhden playoff-ottelun tehopistein 1+1=2. Kiekko-Vantaassa Räsänen pelasi viisi runkosarjaottelua. KHL-kauden jälkeen, maaliskuussa 2019 Räsänen siirtyi amatöötritry-out -sopimuksella AHL-joukkue Toronto Marliesiin. Hän pelasi siellä viisi runkosarjaottelua tehden yhden syöttöpisteen.

Alkukaudella 2019-2020 Räsänen jäi Jokereissa pieneen rooliin ja hän pelasi kahdeksan runkosarjaottelua ilman tehopisteitä. Räsänen seurasi osan otteluista myös katsomosta ja hän pelasi seitsemän ottelua Kiekko-Vantaan Mestis-joukkueen vahvuudessa, kunnes marraskuussa 2019 Jokerit lainasi Räsäsen toistaiseksi voimassa olevalla sopimuksella Tanskan Metal Ligaenin Frederikshavn White Hawksiin. Hän pelasi siellä seitsemän ottelua. Räsänen sai Jokereissa kaikkiaan tililleen 17 runkosarjaottelua ilman tehopisteitä. Hän pelasi valtaosan loppukaudestaan Kiekko-Vantaassa.

#### SM-liiga ja HPK 2020–

Kaudeksi 2020–2021 Räsänen siirtyi 1+1-vuotisella sopimuksella SM-liigajoukkue Hämeenlinnan Pallokerhoon. Hän pelasi kaudella 2020–2021 loukkaantumisten takia kuitenkin vain 26 runkosarjaottelua ilman tehopisteitä.

#### Siirtyminen Tanskaan

Räsänen palasi kaudeksi 2021–2022 vuoden mittaisella sopimuksella hänen aiempaan lainaseuraansa, Tanskan Metal Ligaenin Frederikshavn White Hawksiin.

### Maajoukkueura

Räsänen pelasi alle 18-vuotiaiden MM-kilpailuissa vuonna 2017, jolloin hän voitti hopeaa. Räsänen valittiin myös Suomen alustavaan alle 20-vuotiaiden MM-kilpailuihin vuoden 2018, mutta hänen kisapassinsa jätettiin lopulta kuitenkin leimaamatta. Räsänen pelasi myös alle 18-vuotiaiden Ivan Hlinkan muistoturnauksessa vuonna 2016 sekä World U-17 Hockey Challengessa vuonna 2015. Yhteensä hän on pelannut kymmenen nuorten ja 22 poikien maaottelua.

Pelityyli
---------

*Futureconsiderations.ca*  -sivuston mukaan Räsänen on rauhallinen ja kurinalainen puolustaja, joka ei tee hätiköityjä ratkaisuja. Hän avaa peliä hyvin ja omaa hyvän vision. *Hockeyprospect.com* -sivuston mukaan Räsänen on myös fyysinen pelaaja, joka suojaa kiekkoa hyvin ruuhkatilanteissa ja pelaa hyvin laitojen läheisyydessä. Häntä on verrattu pelityyliltään Chris Prongeriin, mutta Räsänen on itse maininnut ottavansa mallia Rasmus Ristolaisesta.

Räsäsen aiemman seuran, OHL-joukkue Kingston Frontenacsin GM ja NHL-legenda Doug Gilmour on luonnehtinut hänestä joukkueessan pelatessa *TSN Toronto 1050* -radiolähetyksessä kesäkuussa 2017:

> »Hän tuli meidän harjoitusleirillemme ja oli siitä lähtien joukkueemme toiseksi paras puolustaja. Hän oli paljon parempi kuin odotin. Tämä kaveri on peto! Hän taklaa muita jätkiä ja joskus ottaa jäähyjä sen takia, koska hän on niin vahva. Joskus kun joku taklaa häntä, he vain ponnahtavat takaisin. Hän on hyvä pelaaja. Hänellä on hyvä avaava syöttö, ja hänen luistelunopeutensa on hyvää – ei loistavaa, vaan hyvää. Hän on mahtava poika, joka taistelee kovaa.» 
> 
>

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2014–2015 | Jokipojat | A-SM | 15 | 1 | 3 | 4 | 10 | – | – | – | – | – |
| 2015–2016 | Ässät | A-SM | 4 | 0 | 0 | 0 | 4 | – | – | – | – | – |
| 2016–2017 | Kingston Frontenacs | OHL | 66 | 6 | 33 | 39 | 41 | 11 | 1 | 4 | 5 | 4 | U18 | 6 | 1 | 0 | 1 | 2 |
| 2017–2018 | Kingston Frontenacs | OHL | 61 | 5 | 28 | 33 | 48 | 16 | 1 | 5 | 6 | 6 |
| 2018–2019 | Jokerit | KHL | 12 | 1 | 1 | 2 | 7 | 1 | 0 | 0 | 0 | 0 |
|  | Kiekko-Vantaa | Mestis | 5 | 0 | 1 | 1 | 7 | – | – | – | – | – |
|  | Toronto Marlies | AHL | 5 | 0 | 1 | 1 | 2 | – | – | – | – | – |
| 2019–2020 | Jokerit | A-SM | – | – | – | – | – | 1 | 0 | 0 | 0 | 0 |
|  | Jokerit | KHL | 17 | 0 | 0 | 0 | 2 | – | – | – | – | – |
|  | Kiekko-Vantaa | Mestis | 14 | 2 | 1 | 3 | 4 | – | – | – | – | – |
|  | Frederikshavn White Hawks | Tanska | 7 | 0 | 1 | 1 | 0 | – | – | – | – | – |
| 2020–2021 | HPK | SM-liiga | 26 | 0 | 0 | 0 | 16 | – | – | – | – | – |
| 2021–2022 | Frederikshavn White Hawks | Tanska | 40 | 10 | 16 | 26 | 18 | 5 | 1 | 1 | 2 | 27 |
| 2 kautta | yhteensä | Tanska | 47 | 10 | 17 | 27 | 18 | 5 | 1 | 1 | 2 | 27 |
| 2 kautta | yhteensä | KHL | 29 | 1 | 1 | 2 | 2 | 1 | 0 | 0 | 0 | 0 |
| 2 kautta | yhteensä | Mestis | 19 | 2 | 2 | 4 | 4 | – | – | – | – | – |

Lähteet
-------

* Eemeli Räsänen The Internet Hockey Databasessa (englanniksi)
* Eemeli Räsänen Eurohockey-sivustolla (englanniksi)
* Eemeli Räsänen *Elite Prospects*. Everysport Media Group AB.  (englanniksi)

### Viitteet

1. ↑  Ässät vahvistuu kahdella jenkkipelaajalla ja juniorilla *Jatkoaika.com*.  17.6.2015. Jatkoaika r.y. Viitattu 29.5.2018.
2. 1 2 3 4 5 6 7  Eemeli Räsänen *Elite Prospects*. Everysport Media Group AB.  (englanniksi)
3. ↑  Elite Prospects - Kingston Frontenacs *eliteprospects.com*. Everysport Media Group AB. Viitattu 2.7.2019. (englanniksi)
4. ↑  Kolmelle suomalaisnuorukaiselle kova kunnianosoitus – valittiin mukaan tähdistöotteluun *nhlsuomi.com*.  15.12.2016. NHL Suomi. Viitattu 29.5.2018.
5. ↑  Elite Prospects - Kingston Frontenacs *eliteprospects.com*. Everysport Media Group AB. Viitattu 2.7.2019. (englanniksi)
6. ↑  Jokereille vahvistusta SHL:stä ja Pohjois-Amerikasta *Jatkoaika.com*.  26.5.2018. Jatkoaika r.y. Viitattu 29.5.2018.
7. ↑  Kokoonpano kauden avaukseen *Jokerit.com*.  3.9.2018. Jokerit Hockey Club Oy.  Arkistoitu 4.9.2018. Viitattu 3.9.2018.
8. ↑  Протокол игры: Йокерит - Куньлунь РС *khl.ru*.  3.9.2018. КХЛ. Viitattu 3.9.2018. (venäjäksi)
9. ↑  Протокол игры: Йокерит - Адмирал *khl.ru*.  7.9.2018. КХЛ. Viitattu 8.9.2018. (venäjäksi)
10. ↑  Протокол игры: Йокерит - Трактор *khl.ru*.  17.9.2018. КХЛ. Viitattu 5.11.2018. (venäjäksi)
11. ↑  Lahtinen, Miikka: Kova vahvistus! Kaksimetrinen NHL-lupaus debytoi Mestiksessä *suomikiekko.com*.  16.1.2019. Nordic Sport Media. Viitattu 2.7.2019.
12. ↑  Saastamoinen, Lauri: Jokerit-jätti lähtee tavoittelemaan NHL-unelmaa: Toronto tarjosi sopimuksen! *suomikiekko.com*.  15.3.2019. Nordic Sport Media. Viitattu 2.7.2019.
13. ↑  Eemeli Räsänen The Internet Hockey Databasessa (englanniksi)
14. ↑  Lahtinen, Miikka: Katsomokomennus! Jokerit passitti suomalaisen NHL-lupauksen poppariosastolle *suomikiekko.com*.  24.10.2019. Nordic Sport Media. Viitattu 12.12.2019.
15. ↑  Hoffrén, Sami: Järkälemäinen NHL-lupaus siirtyy Jokereista lainasopimuksella ulkomaille *is.fi*.  25.11.2019. Sanoma Media Finland Oy. Viitattu 12.12.2019.
16. ↑  HPK julkaisi viisikollisen uusia pelaajia – Ville Koistinen palaa Liigaan *Jatkoaika.com*.  23.3.2020. Jatkoaika r.y. Viitattu 25.4.2020.
17. ↑  Sieviläinen, Jarmo: Joensuulaislähtöinen puolustaja Eemeli Räsänen siirtyy pelaamaan Tanskaan *karjalainen.fi*.  17.5.2021. Sanomalehti Karjalainen Oy. Viitattu 19.5.2021.
18. ↑  Teiskonlahti, Kirsi: Nuorten Leijonien MM-joukkue selvillä: leiriryhmästä putosi neljä pelaajaa *Jatkoaika.com*.  23.12.2017. Jatkoaika r.y. Viitattu 29.5.2018.
19. ↑  Eetu Tuulola sai viimeisen kisapaikan - Eemeli Räsänen ei mahdu kisakoneeseen *Jatkoaika.com*.  29.12.2017. Jatkoaika r.y. Viitattu 29.5.2018.
20. 1 2  Pirinen, Harri: Suomalainen superlupaus Eemeli Räsänen hurmaa Torontossa – "Olen ilkeä vain kaukalossa!" *suomikiekko.com*.  26.5.2018. Nordic Sport Media. Viitattu 29.5.2018.